**7. ročník podujatia : Deň turčianskeho vidieka 2016 - tentokrát v JASENSKEJ DOLINE**

 Stalo sa už v Turci tradíciou, že koncom leta sa Turčania ( a nielen oni ) stretávajú na podujatí **DEŇ TURČIANSKEHO VIDIEKA**. Doteraz sa podujatie konalo v Blatnici, ale z kapacitných dôvodov museli organizátori zmeniť miesto konania a tak **7.ročník sa uskutoční v JASENSKEJ DOLINE**, v areáli strediska na Kašovej. Tohto roku bude **nedeľa s dátumom 4.septembra 2016** patriť oslave turčianskeho vidieka, jeho pracovitých ľudí, tradícií, ale najmä prezentácii kvalitných regionálnych produktov, úspešných poľnohospodárov, remeselníkov, podnikateľov, manažérov a miestnych samospráv.

 Cieľom podujatia je nielen popularizácia turčianskeho vidieka, ale aj podpora roľníckej hrdosti a zdôraznenie postavenia poľnohospodárov v spoločnosti. Naše kvalitné domáce potraviny si zaslúžia , aby sa zvýšila ich spotreba a predaj na vnútornom trhu a to si žiada neustálu propagáciu aj prostredníctvom takýchto podujatí.

 Okrem celodenného kultúrneho a dožinkového programu , v ktorom sa predstavia turčianski folkloristi, country folková kapela a dychová hudba, budú mať návštevníci možnosť obdivovať šikovnosť turčianskych remeselníkov, ochutnať tradičné turčianske výrobky , uvidieť domáce a hospodárske zvieratá, ale tradične sa predstavia so svojou ponukou i podnikateľské subjekty poskytujúce služby na vidieku i dodávatelia poľnohospodárskej techniky. Svoje služby a produkty ponúkne aj OZ Dobrý pastier z Kláštora pod Znievom. Svoju techniku a zručnosti ukážu Dobrovoľní hasiči a prídu aj policajti so služobnými psíkmi. Na deti čakajú počas dňa rôzne atrakcie. Nechýbať bude ani tombola a ďalšie prekvapenia. **Galaprogramom populárnej dychovej hudby Križovianka** **z Križovian vyvrcholí celodenný program**

 Súčasťou podujatia bude i **súťaž malotraktorov domáckej výroby RALLY FATRA** , ktorá si už na Dni turčianskeho vidieka získala svoje miesto.

Hlavným organizátorom tohtoročného Dňa turčianskeho vidieka je **Turčianska regionálna poľnohospodárska a potravinárska komora** v spolupráci so Združením cestovného ruchu Veľká Fatra, OZ Dobrý pastier  a ďalšími partnermi.

**A na záver výzva :**

**Vyzývame turčianskych remeselníkov, ktorí majú záujem o prezentáciu a predaj svojich výrobkov na podujatí, kontaktujte nás na tel. 0905838999 alebo na e-mail:** **jmikusakova@gmail.com**

**Program podujatia zverejníme v najbližších dňoch .**

 **Organizačný výbor**